BEGRUNDELSE

1.Forslagets genstand

Dette forslag vedrører en afgørelse om fastlæggelse af den holdning, der skal indtages på Unionens vegne på Den Internationale Vinorganisations (OIV) generalforsamling den 12. juli 2021 i forbindelse med den planlagte vedtagelse af OIV-resolutioner, som kan have retsvirkninger i EU-retten.

2.Baggrund for forslaget

2.1.EU's særlige status i OIV

I øjeblikket er 48 stater medlemmer af OIV, hvoraf 20 er EU-medlemsstater. EU er ikke medlem af OIV. OIV tildelte imidlertid den 20. oktober 2017 Unionen den særlige status, der er omhandlet i artikel 4 i OIV's forretningsorden, således at Unionen kan deltage i udvalgenes, underudvalgenes og ekspertgruppernes arbejde og deltage i generalforsamlingens og i forretningsudvalgets møder.

2.2.OIV

Den Internationale Vinorganisation (OIV) er en videnskabelig og teknisk mellemstatslig organisation, der beskæftiger sig med vinproduktion, vin, vinbaserede drikkevarer, spisedruer, rosiner og andre vinavlsprodukter. OIV har til formål i) at informere om, hvilke foranstaltninger der bør træffes i vinsektoren for at tilgodese producenternes, forbrugernes og de øvrige aktørers interesser, ii) at yde bistand til andre internationale organisationer, der beskæftiger sig med standardisering, og iii) at bidrage til at fremme international harmonisering af nuværende praksis og standarder.

2.3.Den retsakt, der skal vedtages af OIV

OIV's næste generalforsamling vil blive afholdt den 12. juli 2021. I den forbindelse og på baggrund af de drøftelser, der fandt sted på ekspertgruppens videomøder i marts og april 2021, kan det forventes, at følgende resolutioner, som kan have retsvirkninger for EU-retten, sættes på generalforsamlingens dagsorden til vedtagelse:

–Udkast til resolution OENO-TECHNO 14-541A, 14-541B og 15-581A om fastlæggelse af nye ønologiske fremgangsmåder.

–Udkast til resolution OENO-SPECIF 17-625 og 17-629 om fastlæggelse af nye identitetsspecifikationer for visse stoffer, der anvendes i forbindelse med vinfremstilling, udkast til resolution OENO-SPECIF 20-673 om ændring af de tilsvarende identitetsspecifikationer for et stof, der anvendes i forbindelse med vinfremstilling, og udkast til resolution OENO-SPECIF 20-682 om ajourføring af OIV's tekster om visse vinfremstillingsprocesser.

–Udkast til resolution OENO-MICRO 18-632 om ajourføring af analytiske og mikrobiologiske kontrolmetoder for visse ønologiske fremgangsmåder.

–Udkast til resolution OENO-SCMA 16-601A, 16-601B, 18-636, 18-637 og 19-661 om fastlæggelse af nye analysemetoder.

Som det tidligere har været tilfældet, kan det forventes, at dagsordenen for OIV's generalforsamlings møde stadig kan blive ændret, og at yderligere resolutioner, som vil have retsvirkninger i EU-retten, sættes på dagsordenen For at sikre at generalforsamlingen kan arbejde effektivt, samtidig med at bestemmelserne i traktaterne overholdes, vil Kommissionen supplere eller ændre nærværende forslag i god tid, så Rådet kan vedtage den holdning, der skal indtages til disse resolutioner.

3.Den holdning, der skal indtages på Unionens vegne

De udkast til resolutioner, der kommer til afstemning på OIV's næste generalforsamling, er blevet drøftet indgående af videnskabelige og tekniske eksperter i vinsektoren. Resolutionerne bidrager til den internationale harmonisering af vinstandarderne og opstiller rammer, som sikrer fair konkurrence ved handel med vinavlsprodukter. De bør derfor støttes.

4.Retsgrundlag

4.1.Proceduremæssigt retsgrundlag